Ændret forslag til EUROPA-PARLAMENTETS OG RÅDETS DIREKTIV om fremme af anvendelsen af biobrændstoffer til transport (forelagt af Kommissionen i henhold til EF-traktatens artikel 250, stk. 2)

BEGRUNDELSE

A. Principper

1. I november 2001 fremlagde Kommissionen et forslag til Europa-Parlamentets og Rådets direktiv om fremme af anvendelsen af biobrændstoffer til transport (KOM(2001) 547 endelig udgave - 2001/0265(COD)) til vedtagelse ved proceduren med fælles beslutningstagning ifølge artikel 251 i traktaten om oprettelse af Det Europæiske Fællesskab.

2. Den 4. juli 2002 vedtog Europa-Parlamentet en række ændringsforslag ved førstebehandlingen. På det tidspunkt tog Kommissionen stilling til de enkelte ændringsforslag og tilkendegav, hvilke den kunne acceptere som sådanne, hvilke den kunne acceptere i princippet og/eller med en anden formulering, hvilke den kunne acceptere delvis, og hvilke den ikke kunne acceptere.

3. På denne baggrund har Kommissionen udarbejdet nærværende ændrede forslag.

4. Kommissionen har foretaget tre typer ændringer med følgende begrundelser.

For det første er en række nye bestemmelser fra Europa-Parlamentets førstebehandling accepteret uændret. Disse ændringer forbedrer definitionerne eller kaster lys over, uddyber og afklarer forskellige punkter i forslaget.

For det andet har Kommissionen accepteret nogle ændringsforslag i princippet, men med mindre formuleringsændringer, som f.eks. giver bedre sammenhæng med andre dele af forslaget eller tydeliggør forskellige betingelser, begrænsninger eller undtagelser.

For det tredje har Kommissionen taget dele af ændringsforslag fra førstebehandlingen, når og hvis disse bestemte dele er anset for at være i overensstemmelse med forslagets formål og forbedrer det, og det ikke er tilfældet for ændringsforslaget som helhed.

Endelig har Kommissionen foretaget en række redaktionelle ændringer i overensstemmelse med retningslinjerne i den interinstitutionelle aftale.

B. Bemærkninger til de accepterede ændringsforslag

Betragtningerne

Betragtning 3

Denne nye betragtning fremhæver brug af sekundær biomasse og samtidig produktion af proteinholdige planteprodukter.

Betragtning 4

Dette ændringsforslag erindrer om udvidelsen.

Betragtning 5

Denne nye betragtning nævner hvidbogen om transport og fremhæver betydningen af brug af alternative brændstoffer såsom biobrændstoffer.

Betragtning 7

Dette ændringsforslag er i overensstemmelse med meddelelsen om alternative brændstoffer.

Betragtning 8

Denne nye betragtning omhandler biobrændstofiblanding og normal integration af biobrændstoffer på brændstofmarkedet.

Betragtning 9

Denne nye betragtning tilskynder til forskning i biobrændstoffer.

Betragtning 10

Denne nye betragtning omhandler tydelig information af kunderne.

Betragtning 11

Denne nye betragtning omhandler fremtidig udvikling af hydrogen, hvilket er i overensstemmelse med meddelelsen om alternative brændstoffer.

Betragtning 12

Denne nye betragtning fremhæver, at en forskningspolitik medvirker til at gøre biobrændstof og hydrogen forligelige.

Betragtning 13

Denne nye betragtning, hvis formulering er ændret, omhandler standarder for biobrændstoffer og har en god balance mellem kvalitetskrav og rimelig fleksibilitet på et nyt marked.

Betragtning 14

Denne nye betragtning omhandler harmoniserede standarder, især for bioethanol og biodiesel.

Betragtning 15

Denne ændring, som er delvis accepteret, vedrører biobrændstoffernes bidrag til et multifunktionelt landbrug.

Betragtning 17

Denne nye betragtning vedrører målsætningerne i Kommissionens grønbog om forsyningssikkerhed og er i overensstemmelse med meddelelsen om alternative brændstoffer.

Betragtning 18

Denne nye betragtning fremhæver, at alternative brændstoffer må have større udbredelse, førend de kan vinde indpas på markedet.

Betragtning 19

Denne ændring supplerer Europa-Parlamentets tekst.

Betragtning 20

Denne ændring foreslår udvidelse af antallet af aktører.

Betragtning 22

Denne nye betragtning omhandler normal integration af biobrændstoffer.

Betragtning 24

Denne nye betragtning, hvis formulering er tilpasset, tilsigter mere forskning i biobrændstoffers bæredygtighed.

Betragtning 25

Denne nye betragtning tydeliggør og understøtter forslagets artikel 4, stk. 3.

Betragtning 26

Dette delvis accepterede ændringsforslag handler om andre biobrændstoffer og andre alternative brændstoffer. Disse olietyper var allerede omfattet af den generelle biomassedefinition.

Betragtning 27

Denne nye betragtning er med til at udvikle biobrændstoffer, da den omhandler udarbejdelse af passende kvalitetsstandarder.

Betragtning 28

Denne nye betragtning styrker den indbyrdes sammenhæng mellem medlemsstaternes politikker.

Betragtning 29

Denne nye betragtning omhandler tydelig information af kunderne.

Betragtning 30

Denne nye betragtning omhandler skabelse af et nyt marked for landbrugsprodukter.

Artiklerne

Artikel 2

Stk. 2

Redaktionel ændring, som er påkrævet af hensyn til sammenhængen med ændringen i bilaget, del A.

Artikel 3

Stk. 2

Denne ændring indfører et system for medlemsstaternes indrapportering af miljøvirkninger og omkostninger til Kommissionen og er i overensstemmelse med, hvad Rådet (energi) er nået til enighed om.

Stk. 3

Denne nye, let modificerede tekst giver mulighed for fremme af den teknologiske udvikling af biobrændstoffer og fremhæver betydningen af en sammenhængende national politik.

Stk. 4, litra a

Denne ændring vedrører eksisterende biobrændstoffer i høj koncentration.

Stk. 6

Dette nye stykke prioriterer øget brug af biobrændstoffer inden for offentlig transport og er i overensstemmelse med Kommissionens transportpolitik.

Stk. 7

Dette nye stykke prioriterer øget brug af biobrændstoffer med god økobalance og er i overensstemmelse med Kommissionens politik for fremme af biobrændstoffer og integration af miljøhensyn.

Artikel 4

Stk. 1

Denne ændring præciserer systemet for medlemsstaternes rapportering til Kommissionen. Den fastsætter tillige en dato for, hvornår den første rapport skal indsendes.

Stk. 2

Dette nye stykke giver forbrugerne flere oplysninger om mulighederne for anvendelse af biobrændstoffer.

Stk. 3

Denne ændring præciserer nogle aspekter af den evalueringsrapport, som Kommissionen skal fremlægge hvert andet år, og giver miljøhensyn større vægt. Dette er i overensstemmelse med fremme af biobrændstoffer og integration af miljøhensyn.

Stk. 4

I dette nye stykke kræves det, at endelige biodieselprodukter til brændstoffer skal opfylde pr EN 14214-standarden, og det er i overensstemmelse med gældende europæiske standarder.

Artikel 5

Tredje afsnit

I dette nye afsnit lægges der vægt på betydningen af miljøkriterier.

Fjerde og femte afsnit

I disse nye afsnit indføres der en overgangsperiode (på særlige betingelser) på højst 2 år for medlemsstater, der måtte have særlige vanskeligheder.

Bilagene

Del A - overskrift

Ændringen præciserer, at bilag A ikke er en udtømmende liste.

Del A - definitionen af "biodiesel"

Ændringen tydeliggør dele af biodieseldefinitionen og præciserer standardkravet.

Del A - definitionen af "biohydrogen"

Denne nye definition er indført, eftersom bilag A ikke er en udtømmende liste. Indsættelsen af denne definition er på linje med Kommissionens meddelelse om alternative brændstoffer.

Del B - tabellen

Sidste kolonne i tabellen med blandingsforholdene udgår, og artikel 3 er ændret i overensstemmelse hermed.

2001/0265 (COD)

Ændret forslag til EUROPA-PARLAMENTETS OG RÅDETS DIREKTIV om fremme af anvendelsen af biobrændstoffer til transport

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 175, stk. 1,

under henvisning til forslag fra Kommissionen [1],

[1] EFT C

under henvisning til udtalelse fra Det Økonomiske og Sociale Udvalg [2],

[2] EFT C

under henvisning til udtalelse fra Regionsudvalget [3],

[3] EFT C

efter proceduren i traktatens artikel 251 [4] og

[4] EFT C

ud fra følgende betragtninger:

(1) Det Europæiske Råd i Göteborg den 15. og 16. juni 2001 vedtog en strategi for bæredygtig udvikling Fællesskabet, der består af en række foranstaltninger, som omfatter udvikling af biobrændstoffer.

(2) Naturressourcer, og en forsigtig, rationel udnyttelse af disse som anført i traktatens artikel 174, stk. 1, omfatter olie, naturgas og fast brændsel, som er vigtige energikilder, men som også er hovedkilderne til CO2-emissioner.

(3) Der findes imidlertid et bredt spektrum af biomasse, som kan danne grundlag for fremstilling af biobrændstoffer, og som stammer fra landbrugs- og skovbrugsafgrøder og reststoffer fra skovbrug og skovbrugs- og fødevareindustrien. I nogle tilfælde frembringes der desuden proteinrige biprodukter, som med fordel kan anvendes til foder.

(4) Transportsektoren står for mere end 30% af det endelige energiforbrug i Fællesskabet og er i udvikling, og denne tendens ser ud til at være stigende ligesom CO2-emissionerne. Den stigning vil procentvis være højere i ansøgerlandene efter deres tiltrædelse af Den Europæiske Union.

(5) Ifølge Kommissionens hvidbog "Den europæiske transportpolitik frem til 2010 - De svære valg" [5] forventes CO2-emissionerne fra transportsektoren at stige med 50% til 1 113 mio. t mellem 1990 og 2010, idet vejtransporten udgør hovedkilden med 84 % af CO2-emissionerne fra transport. Ud fra et økologisk synspunkt kræver hvidbogen derfor, at afhængigheden af olie (i dag 98%) på transportområdet mindskes ved anvendelse af alternative brændstoffer såsom biobrændstoffer.

[5] KOM(2001)370

(6) Øget anvendelse af biobrændstoffer til transport udgør en del af den pakke af foranstaltninger, der er behov for til at opfylde Kyoto-protokollen, og alle andre politiske foranstaltninger til opfyldelse af nye forpligtelser.

(7) Øget anvendelse af biobrændstoffer til transport uden at udelukke andre alternativer til fossile brændstoffer, herunder autogas (LPG) er en af de måder, hvorpå Fællesskabet kan begrænse sin energiafhængighed og påvirke det globale marked for brændstof til transport og dermed energiforsyningssikkerheden på mellemlang og lang sigt.

(8) Teknologien til produktion af biobrændstoffer er allerede udformet, således at de køretøjer, der på nuværende tidspunkt er registreret i Fællesskabet, uden problemer kan køre på blandinger med 5% biobrændstof. De nyeste teknologiske fremskridt gør det muligt at anvende større procentdele biobrændstoffer i blandingen. I nogle lande anvendes der allerede blandinger med 10% biobrændstof og derover.

(9) Medlemsstaternes forskningspolitik vedrørende øget anvendelse af biobrændstoffer bør, hvis det er teknisk muligt og uden fare, bør omfatte iblanding af biobrændstoffer i kerosen, navnlig til lufttransport.

(10) Kontrollerede bilparker indebærer et stort potentiale for udvikling og gradvis indførelse af biobrændstoffer. De giver mulighed for at anvende en høj koncentration af biobrændstof. I nogle byer kører kontrollerede bilparker allerede på rene biobrændstoffer, som bidrager til at forbedre luftkvaliteten i byområder. Brændstoffer med et indhold af biobrændstof på over 5% bør mærkes tydeligt på salgsstederne.

(11) Øget anvendelse af biobrændstoffer inden for tranporten er blot ét skridt hen imod en mere effektiv udnyttelse af biomassen, som på sigt vil gøre det muligt yderligere at udvikle biobrændstofferne og i særdeleshed hydrogen på basis af denne biomasse.

(12) Medlemsstaternes forskningspolitik vedrørende øget anvendelse af biobrændstoffer bør i vid udstrækning omfatte hydrogenproduktionen, der bør fremmes som led i sjette rammeprogram for forskning og udvikling.

(13) Det er en forudsætning, at nye typer brændstoffer opfylder anerkendte tekniske standarder, hvis de skal vinde større accept hos kunder og bilfabrikanter og dermed komme ind på markedet. Tekniske standarder er også udgangspunktet for krav til og kontrol med emissioner. Nye typer brændstoffer kan få problemer med at opfylde de nuværende tekniske standarder, som først og fremmest er udviklet med henblik på konventionelle, fossile brændstoffer. Kommissionen og standardiseringsorganerne bør overvåge udviklingen og aktivt tilpasse og udvikle standarder, således at der kan introduceres nye typer brændstoffer, samtidig med at kravene til miljøeffektivitet opretholdes.

(14) Bioethanol og biodiesel, som anvendes i køretøjer i ren form eller i blandinger, bør opfylde de fastsatte standarder med henblik på at sikre, at motorerne fungerer optimalt. Den Europæiske Standardiseringsorganisation CEN bør derfor fastsætte standarder for hele Fællesskabet.

(15) Fremme af anvendelsen af biobrændstoffer, samtidig med at praksis for bæredygtigt landmandskab og skovbrug i overensstemmelse med den fælles landbrugspolitiks normer respekteres, vil give nye muligheder for en bæredygtig udvikling af landdistrikterne inden for en fælles landbrugspolitik, der er mere orienteret mod Fællesskabets markeds behov, respekt for livet i landdistrikterne og et multifunktionelt landbrug. Dyrkningen af planter med henblik på produktion af biobrændstoffer bør integreres i de eksisterende afgrøder efter vekseldriftsprincippet og bør ikke føre til monokulturer. Landbrugets multifunktionelle rolle kommer til fuld udfoldelse og skaber arbejdspladser i landdistrikterne. For at sikre et bæredygtigt landmandskab er det nødvendigt at fastlægge et sæt klare miljøkriterier for produktion af flydende biobrændstoffer.

(16) I sine resolutioner fra 8. juni 1998 [6] og 5. december 2000 gav Rådet sin støtte til Kommissionens strategi og handlingsplan for vedvarende energi og anmodede om specifikke foranstaltninger inden for biobrændselssektoren.

[6] EFT C 198 af 24.6.1998, s. 1.

(17) Kommissionens grønbog "På vej mod en europæisk strategi for energiforsyningssikkerhed" [7] indholder et mål om, at 20% af vejtransportsektorens brændstofforbrug skal substitueres af alternative brændstoffer inden 2020.

[7] KOM (2000)769 endelig udgave.

(18) Alternative brændstoffers markedsindtrængen er afhængig af deres disponibilitet og deres konkurrenceevne.

(19) I sin beslutning af 18. juni 1998 [8] opfordrede Europa-Parlamentet til en stigning i biobrændstoffers markedsandel til 2% i løbet af fem år i form af en række foranstaltninger, som skulle omfatte afgiftsfritagelser, finansiel støtte til forarbejdningsindustrien og fastsættelse af en obligatorisk andel af biobrændstoffer for olieselskaberne.

[8] EFT C 210 af 6.7.1998, s. 215.

(20) Den optimale måde, hvorpå biobrændstoffers andel kan øges på de nationale markeder og EU-markederne, afhænger af, hvilke ressourcer og råmaterialer der er til rådighed, af politikker til fremme af biobrændstoffer på nationalt plan og Fællesskabsplan og af afgiftsordninger.

(21) De nationale politikker til fremme af anvendelsen af biobrændstoffer bør ikke føre til et forbud mod fri omsætning af brændstoffer, som opfylder de harmoniserede miljøspecifikationer, der er fastlagt i Fællesskabets lovgivning.

(22) Støtte til produktion og anvendelse af biobrændstoffer er med til at mindske energiafhængigheden og drivhusgasemissionerne. Desuden kan biobrændstoffer anvendes i de nuværende motorkøretøjer og sælges via det nuværende brændstofdistributionssystem. Derfor er det ikke nødvendigt med dyre investeringer i infrastruktur og motorudvikling.

(23) Da målene for den påtænkte handling, nemlig indførelse af almindelige principper om en minimumsandel, udtrykt i procent, for biobrændstoffer, der skal markedsføres og distribueres, ikke i tilstrækkelig grad kan opfyldes af medlemsstaterne på grund af handlingens omfang og derfor bedre kan gennemføres på fællesskabsplan, kan Fællesskabet træffe foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet, jf. nævnte artikel, går dette direktiv ikke ud over, hvad der er nødvendigt for at nå dette mål.

(24) Forskning og teknologisk udvikling inden for biobrændstoffers bæredygtighed bør fremmes.

(25) Øget anvendelse af biobrændstoffer bør ledsages af en dybtgående undersøgelse af de miljømæssige, økonomiske og sociale følger, inden der træffes beslutning om at øge andelen af biobrændstoffer i forhold til de traditionelle brændstoffer.

(26) Der bør fastsættes bestemmelser, der gør det muligt at foretage en hurtig tilpasning af listen over biobrændstoffer og vedvarende energistoffers procentvise andel samt tidsplanen for indførelse af biobrændstoffer på transportbrændstofmarkedet til de tekniske fremskridt og til resultaterne af en miljøvirkningsvurdering af den første gennemførelsesperiode. I denne forbindelse bør også andre biobrændstoffer komme i betragtning såsom ren, koldtpresset vegetabilsk olie som f.eks. rapsolie, der kan produceres på en miljøvenlig måde, og hvis biprodukter desuden er proteinholdige og kan anvendes som foder. Andre alternative brændstoffer såsom autogas (LPG), flydende naturgas (LNG), dimetylæter (DME) og komprimeret naturgas (CNG), som allerede anvendes på transportbrændstofmarkedet, kunne også komme i betragtning.

(27) Der bør sørges for hurtig udvikling af kvalitetsstandarderne for de biobrændstoffer, der skal anvendes i transportsektoren, både som rene biobrændstoffer og som blandingskomponenter i konventionelle brændstoffer. Selv om den bionedbrydelige affaldsfraktion er en værdifuld kilde til fremstilling af biobrændstoffer, bør der i kvalitetsstandarderne tages hensyn til eventuelle forureninger i affaldet, så det forebygges, at særlige komponenter skader køretøjet og/eller øger emissionerne.

(28) Tilskyndelse til fremme af biobrændstoffer bør være i overensstemmelse med målene for forsyningssikkerhed og miljøbeskyttelse og andre dermed forbundne strategiske målsætninger samt de foranstaltninger, de enkelte medlemsstater måtte have truffet.

(29) Da anvendelse af biobrændstoffer over en vis koncentration kræver særlig indretning af køretøjet for at undgå tekniske og sikkerhedsmæssige problemer, bør rene biobrændstoffer og blandede brændstoffer med en koncentration af biobrændstof, der overskrider den maksimale grænse for, hvad eksisterende køretøjer kan tåle, være tydeligt og synligt mærkede på udleveringsstedet.

(30) Behovet for biobrændstoffer i Fællesskabet og dermed i andre lande kan tænkes at åbne et nyt marked for innovative landbrugsprodukter.

(31) Da de foranstaltninger, der er nødvendige til gennemførelse af dette direktiv, er generelle foranstaltninger som nævnt i artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [9], bør de vedtages ved anvendelse af den forskriftsprocedure, der er fastlagt i artikel 5 i den pågældende afgørelse -

[9] EFT C 184 af 17.7.1999, s. 23.

UDSTEDT FØLGENDE DIREKTIV:

Artikel 1

Ved dette direktiv fastsættes en minimumsandel, udtrykt i procent, af biobrændstoffer, der skal erstatte diesel eller benzin til transportformål i hver medlemsstat.

Artikel 2

1. I dette direktiv forstås ved:

(a) "biobrændstoffer": flydende eller gasformigt brændstof til transport, fremstillet på grundlag af biomasse

(b) "biomasse": den bionedbrydelige del af produkter, affald og rester fra landbrug (både vegetabilske og animalske stoffer), skovbrug og dermed beslægtede industrier, samt den bionedbrydelige del affald fra industri og husholdninger

(c) "energiindhold": et brændstofs nedre brændværdi.

2. De produkter, der er opført i del A i bilaget, anses blandt andre for at være biobrændstoffer.

Artikel 3

1. Medlemsstaterne sikrer, at den minimumsandel af biobrændstoffer, der sælges på deres markeder, senest den 31. december 2005 er på 2%, beregnet på grundlag af energiindhold, af al benzin og diesel, der sælges til transport på deres markeder, og at denne andel stigeri overensstemmelse med den tidsplan, der er fastsat i del B i bilaget.

2. Medlemsstaterne forelægger Kommissionen en detaljeret rapport om de planlagte foranstaltningers miljøindvirkninger og en opstilling over omkostningerne. Rapporten skal mindst omhandle følgende:

a. arealanvendelse

b. dyrkningsintensitet

c. anvendelse af pesticider

d. beskyttelse af vandløb

e. energieffektivitet

f. mulige udledninger af drivhusgasser

g. reaktion ved forbrænding.

Rapporten skal gøres tilgængelig for offentligheden.

3. Medlemsstaterne kan fremme den teknologiske udvikling inden for fremstilling af biobrændstoffer og af de virksomheder, der deltager i denne fremstilling, ved hjælp af finansielle instrumenter til forskning, miljø og regionaludvikling.

4. Biobrændstoffer kan foreligge som:

(a) rene biobrændstoffer eller i høj koncentration i mineralolieprodukter, idet de opfylder specifikke kvalitetsstandarder for anvendelse til transportformål

(b) biobrændstoffer, der er iblandet i mineraloliederivater under hensyntagen til de relevante europæiske standarder, der beskriver de tekniske specifikationer for brændstoffer til transport (EN 228 og EN 590)

(c) væsker på basis af biobrændstoffer, såsom ETBE (ethyl-tertiær-butylether), hvor biobrændslets procentdel er specificeret i del A i bilaget.

5. Medlemsstaterne kontrollerer virkningen af anvendelsen af biobrændstoffer i dieselblandinger på mere end 5% i ikke-tilpassede køretøjer og træffer om nødvendigt foranstaltninger til at sikre, at de relevante fællesskabsbestemmelser om emissionsstandarder overholdes.

6. Medlemsstaterne prioriterer øget brug af biobrændstoffer inden for offentlig og kollektiv transport.

7. Medlemsstaterne tager i deres foranstaltninger hensyn til de forskellige biobrændstoffers samlede økobalance og prioriterer de biobrændstoffer, der udviser en særdeles god økobalance.

Artikel 4

1. Medlemsstaterne sender hvert år inden den 1. juli en rapport til Kommissionen om de foranstaltninger, der er truffet for at sikre opfyldelsen af de mål, der er anført i artikel 3 og i del B i bilaget, om det samlede salg af brændstof til transport og biobrændstoffernes andel af dette salg for det foregående år. Den første rapport indsendes senest den 30. juni 2004.

2. Medlemsstaterne underretter gennem den offentlige administration brugerne om mulighederne for at anvende biobrændstoffer.

3. Senest den 31. december 2006 og herefter hvert andet år udarbejder Kommissionen, bl.a. på baggrund af de i artikel 3, stk. 2, omhandlede rapporter, en evalueringsrapport til Europa-Parlamentet og Rådet om, hvor langt anvendelsen af biobrændstoffer er kommet i medlemsstaterne, de økonomiske aspekter samt virkningerne for miljøet af den nuværende situation og af yderligere forøgelser af biobrændstoffernes andel.

Med henblik herpå udvikler Kommissionen en særlig miljøvirkningsvurdering, der indeholder en omfattende livscyklusanalyse af anvendelsen af biobrændstoffer. I denne rapport er Kommissionen særlig opmærksom på de miljømæssige aspekter, navnlig forandringerne i vandkvaliteten, jorderosion, anvendelse af input og pesticider, bevarelse af naturlige levesteder, fauna og flora, og følgerne af ændringer, der skyldes biobrændstoffer i forbindelse med produktion af biomasse.

I rapporten kan man også omtale mulighederne for at indføre en differentieret beskatning af de forskellige former for biodiesel på grundlag af miljøkriterier. På grundlag af denne rapport foreslår Kommissionen om nødvendigt Europa-Parlamentet og Rådet nye målsætninger for biobrændstoffer som anført i artikel 3 og i del B i bilaget, eventuelt ved at indføre en minimumsprocentdel for iblanding.

4. Endelige biodieselprodukter, der er fremstillet ved forestring af fedtsyrer og bestemt til brændstof, skal opfylde Den Europæiske Standardiseringsorganisations standard pr EN 14214 for fedtsyremethylesthere (FAME) til dieselmotorer.

Artikel 5

Bilaget kan tilpasses til den tekniske udvikling efter den i artikel 6, stk. 2, nævnte procedure.

Tidsplanen i del B i bilaget kan tilpasses efter den i artikel 6, stk. 2, nævnte procedure på grundlag af den tekniske udvikling i biobrændstofsteknologierne, markedsindtrængningen og anvendelsen inden for transportmidler.

Ved tilpasning af bilaget i henhold til første og andet afsnit skal der fastsættes miljøkriterier for brug af biobrændstoffer.

På grundlag af de oplysninger, der meddeles af medlemsstaterne i henhold til artikel 4, stk. 1, kan Kommissionen efter anmodning indrømme undtagelser fra opfyldelsen af målene i artikel 3 og i del B i bilaget, for de medlemsstater, som har særlige vanskeligheder med opfyldelsen heraf. Sådanne undtagelser kan højst gælde i to år.

Som betingelse for at opnå en sådan undtagelse skal medlemsstaterne forelægge Kommissionen en handlingsplan, der viser, hvordan de vil opfylde de fastsatte målsætninger, således som de vil finde anvendelse på det tidspunkt, hvor undtagelsen udløber. En medlemsstat kan kun få meddelt undtagelse én gang.

Artikel 6

1. Kommissionen bistås af det udvalg, der er nedsat ved artikel 4, stk. 2, i Rådets afgørelse 1999/21/EF, Euratom [10].

[10] EFT C 7 af 13.1.1999, s. 16.

2. Når der henvises til dette stykke, finder den i artikel 5 i afgørelse 99/468/EF omhandlede forskriftsprocedure anvendelse i overensstemmelse med samme afgørelses artikel 7 og 8.

3. Det i artikel 5, stk. 6, i afgørelse 1999/468/EF omhandlede tidsrum fastsættes til tre måneder.

Artikel 7

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. december 2004. De underretter straks Kommissionen herom

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

Artikel 8

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 9

Dette direktiv er rettet til medlemsstaterne.

Udfærdiget i Bruxelles, den .

På Europa-Parlamentets vegne På Rådets vegne

Formand Formand

BILAG

A. Eksempler på mulige biobrændstoffer og vedvarende energistoffers procentvise andel

"bioethanol": ethanol, der er fremstillet af biomasse og/eller den bionedbrydelige del af affald, og som anvendes som biobrændstof

"biodiesel": et flydende brændstof af dieselkvalitet, som er fremstillet af biomasse, herunder også talg og animalsk fedt fra destruktionsanstalter, eller brugte fritureolier, opfylder pr EN 14214-standarden for fedtsyremethylestere (FAME) og anvendes som biobrændstof

"biogas": et gasformigt brændstof, der er fremstillet ved anaerobgæring af biomasse og/eller den bionedbrydelige del af affald, som kan renses til naturgaskvalitet, og som anvendes som biobrændstof

"biomethanol": methanol, der er fremstillet af biomasse og/eller den bionedbrydelige del af affald, og som anvendes som biobrændstof

"biodimethylether": dimethylether, der er fremstillet af biomasse og/eller den bionedbrydelige del af affald og som anvendes som biobrændstof

"biohydrogen": hydrogen, der er fremstillet af biomasse og/eller den bionedbrydelige del af affald, og som anvendes som biobrændstof

"bioETBE (ethyl-tertiær-butylether)": ETBE fremstillet på grundlag af bioethanol.

Volumenandelen af bioETBE, der beregnes som biobrændstof, er 45%.

B. Biobrændstofs minimumsandel af den solgte mængde benzin og diesel

>TABELPOSITION>